รัฐเร่งปั๊มเงินอัดศก.ขาดดุล4.43แสนล้านบาท
คลังเร่งเบิกจ่ายกระตุ้นเศรษฐกิจทำให้ขาดดุลเงินสดในรอบ 7 เดือน สูง 4.43 แสนล้านบาท แต่เชื่อว่าทั้งปีเงินคลคลังมั่นคงถึุง 3 แสนล้านบาท
20 พ.ค. 2554

คลังเร่งเบิกจ่ายกระตุ้นเศรษฐกิจทำให้ขาดดุลเงินสดในรอบ 7 เดือน สูง 4.43 แสนล้านบาท แต่เชื่อว่าทั้งปีเงินคลคลังมั่นคงถึุง 3 แสนล้านบาท
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2554 ว่ารัฐบาลมีรายได้นำส่งคลังทั้งสิ้น 9.16 แสนล้านบาท สูงกว่าช่วงเดียวกันปีที่แล้ว 6.72 หมื่นล้านบาท หรือ 7.9% โดยเป็นผลมาจากเศรษฐกิจที่ขยายตัวอย่างต่อเนื่อง ทำให้การจัดเก็บรายได้รัฐบาลจาก 3 กรมจัดเก็บภาษีเพิ่มขึ้นมาก
ในขณะที่การเบิกจ่ายเงินงบประมาณมีจำนวนทั้งสิ้น 1.29 ล้านล้านบาท สูงกว่าช่วงเดียวกันปีที่แล้ว 2.19 แสนล้านบาท หรือ 20.3% ทำให้ดุลเงินงบประมาณขาดดุล 3.82 แสนล้านบาท เมื่อรวมกับการขาดดุลเงินนอกงบประมาณ 6.1 หมื่นล้านบาท จากการไถ่ถอนตั๋วเงินคลัง ส่งผลให้รัฐบาลขาดดุลเงินสดรวม 4.43 แสนล้านบาท
ทั้งนี้ รัฐบาลได้กู้เงินเพื่อชดเชยการขาดดุล 1.29 แสนล้านบาท ทำให้ดุลเงินสดหลังกู้ขาดดุลทั้งสิ้น 3.14 แสนล้านบาท ส่งผลให้เงินคงคลัง ณ สิ้นเดือนเม.ย. 2554  มีจำนวน 1.15 แสนล้านบาท
นายนริศ กล่าวว่า ถึงแม้ว่ารัฐบาลจะมีมาตรการลดอัตราภาษีสรรพสามิตน้ำมันดีเซล แต่จากสถานการณ์เศรษฐกิจและการคลังที่อยู่ในระดับที่ดีมาตลอด ทำให้ สศค. มั่นใจว่ามาตรการดังกล่าวจะไม่ส่งผลกระทบต่อฐานะการคลัง โดยคาดว่าเงินคงคลัง ณ สิ้นปีงบประมาณ 2554 จะมีจำนวนประมาณ 3 แสนล้านบาท ซึ่งถือว่าเป็นระดับที่มั่นคง